 NA CHARLES WASONGA MBUNGE wa Githunguri Gathoni Wamuchomba amepinga vikali hatua ya Wizara ya Elimu kuagiza shule ziwaruhusu wazazi kununua sare za wanafunzi kutoka maduka wanayotaka. Akiongea na wanahabari katika majengo ya bunge Jumanne, Oktoba 24, 2024, mbunge huyo badala yake aliitaka wizara hiyo inayosimamiwa na Waziri Ezekiel Machogu kuweka sera ya kusawazisha sare za shule katika shule zote za umma na za kibinafsi nchini.  Aidha, anataka utengenezaji wa mavazi hayo uwekwe huru ili kutoa nafasi mafundi wa kushona nguo kupata kazi hizo popote walipo nchini. “Siridhishwi kabisa na yale ambayo waziri Machogu alituambia sisi wabunge kwamba wizara yake itatoa taarifa ya kuwaagiza walimu wakuu wawakubalie wazazi kununua sare za shule popote wanapotaka. Hii ni kwa sababu kumekuwepo tabia ya kupuuza taarifa kutoka kwa Wizara ya Elimu,” Bi Wamuchomba akawaambia wanahabari katika majengo ya bunge, Nairobi. “Kile ambacho kitaondoa kabisa mtindo huu wa walimu wakuu kushirikiana na wafanyabiashara wa sare za shule kuwapunja wazazi ni kwa Wizara ya Elimu kuweka sera inayolazimu sare za shule kufanana,” akasisitiza. Bi Wamuchomba alisema hayo muda mfupi baada ya waziri Machogu kuiambia Kamati ya Bunge kuhusu Utelekezaji kwamba wizara yake haiwezi kutekeleza pendekezo la mbunge huyo kwamba shule zote ziwe na aina moja ya sare. “Sera kuhusu sare sawa haiwezi kutekelezwa kwa sababu ya utofauti wa kimazingira na hali ya anga katika maeneo mbalimbali nchini. Hii ndiyo maana hatuwezi kuwa na sera kama hiyo katika wizara yetu,” Bw Machogu akaiambia kamati hiyo. Mnamo Mei 2023, Bunge la Kitaifa lilipitisha hoja iliyodhaminiwa Bi Wamuchomba likiitaka Wizara ya Elimu kuanzisha sera kuhusu usawa wa aina ya sare zinazotengenezwa nchini kwa matumizi ya wanafunzi katika shule za umma na zile za kibinafsi nchini. Kulingana na Mbunge huyo wa Githunguri, sera hiyo itaondoa hali ya sasa ambapo walimu haswa katika shule za upili huwalazimisha wazazi kununua sare kutoka maduka fulani. Aidha, baadhi ya walimu wakuu huagiza sare hizo kutoka kwa wafanyabiashara hao na kuziuza shuleni haswa kwa wazazi wanaowaleta watoto wao kujiunga na Kidato cha Kwanza. Chini ya mpango kama huu, wazazi huuziwa sare hizo kwa bei ya juu zaidi kuliko bei za kawaida katika maduka mengine. “Utapata kuwa kuna baadhi ya shule za upili ambapo huwahitaji wazazi kulipa hadi Sh25,000 za sare pekee. Na pesa hizo hulipwa katika akaunti fulani kisha wazazi wanaelekezwa kuchukua sare hizo katika duka fulani. Huu ni unyanyasaji mkubwa haswa kwa wazazi wenye mapato ya chini,” Bi Wamuchomba akawaambia wanahabari katika majengo ya bunge, Nairobi. Mbunge huyo alisema kuwa utekelezaji wa sera hiyo ya aina moja ya sare za shule unawezekana kwa sababu tayari unatekelezwa katika Chuo cha Mafunzo ya Utabibu Nchini (KMTC). “Ikiwa wanafunzi wote wa mabewa yote ya KMTC nchini huvalia sare ya aina moja, kwa mfano ya kijani kibichi kwa wanafunzi wa kike, sioni ni kwa nini sera hiyo haiwezi kukumbatiwa katika shule za humu nchini,” Bi Wamuchomba akasema. Pendekezo la Mbunge huyo linaoana na lile la jopokazi la Rais kuhusu mageuzi katika sekta ya elimu (PWPER) lililoitaka Wizara ya Elimu kuunda sera kuhusu mavazi katika viwango vyote vya elimu nchini. Jopokazi hilo liloongozwa na Profesa Raphael Munavu, lilisema kuwa uwepo wa sera kama hiyo utaondoa uovu unaoendelea sasa ambapo wazazi wanapunjwa kwa kuuziwa sare kwa bei ghali. Jopokazi hilo liliwasilisha ripoti yake kwa Rais William Ruto mnamo Agosti 1, 2023, miezi mitatu baada ya Bunge la Kitaifa kupitisha hoja ya Bi Wamuchomba. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  